
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative pentru completarea art. 33 din Legea nr. 312/2014 privind statutul Băncii Naționale a României, trimisă spre dezbatere în fond cu adresa nr. Plx.256/2015 din 16 martie 2015, înregistrată sub nr. 4c-2/290 din 16 martie 2015, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Viorel ŞTEFAN
Parlamentul  României

Nr. 4c-2/290


RAPORT

asupra propunerii legislative pentru completarea art. 33 din 

Legea nr. 312/2014 privind statutul Băncii Naționale a României
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget finanțe și bănci a fost sesizată spre dezbatere în fond  cu propunerea legislativă pentru completarea art. 33 din Legea nr. 312/20104 privind statutul Băncii Naționale a României, trimisă spre dezbatere în fond cu adresa nr. Plx.290/2015 din 16 martie 2015.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 11 martie 2015.

La întocmirea raportului s-a avut în vedere avizul favorabil al Consiliului Legislativ, precum şi punctul de vedere negativ al Guvernului.
Propunerea legislativă supusă dezbaterii are ca obiect de reglementare modificarea statutului BNR în sensul stabilirii unor condiţii de îndeplinire pentru a putea avea calitatea de membru în Consiliul de Administraţie, iar mandatul acestora să poată fi reînnoit cel mult o dată..
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din 12 martie 2015.
La lucrările comisiei şi-au înregistrat prezenţa 34 deputaţi din totalul de 34 de membrii ai comisiei.

La dezbaterea propunerii legislative a participat reprezentantul Băncii Naționale a României.
În timpul dezbaterilor doamna deputat Andreea Paul, Grupul Parlamentar PNL, a propus eliminarea alineatului (10) al articolului 33 din Legea nr. 312/2014 privind statutul Băncii Naționale a României care prevede că „La şedinţele Consiliului de administraţie al Băncii Naţionale a României pot participa ministrul finanţelor publice şi un secretar de stat din Ministerul Finanţelor Publice, fără drept de vot.”
În urma examinării propunerii legislative şi a opiniilor exprimate, deputații prezenți la lucrări, au hotărât cu majoritate de voturi, să supună Plenului Camerei Deputaţilor respingerea propunerii legislative pentru completarea art. 33 din Legea nr. 312/2014 privind statutul Băncii Naționale a României întrucât pentru orice amendament care urmează a fi adus Statutului Băncii Naționale a României este necesară derularea procedurii de consultare a Băncii Centrale Europene, potrivit art. 127 (4) din Tratatul privind funcţionarea Uniunii Europene şi Deciziei nr. 98/415/CE a Consiliului din 29 iunie 1998 privind consultarea Băncii Centrale Europene către autorităţile naționale cu privire la proiectele de reglementare.
În raport cu obiectul şi conţinutul său, propunerea legislativă face parte din categoria legilor ordinare.
	PREŞEDINTE,

Viorel ŞTEFAN
	SECRETAR,

Mihai Aurel DONŢU


Şef serviciu

Giorgiana Ene

Consilier parlamentar

Vasilica Popa

